На основу члана 41. став 3. Закона о порезу на доходак грађана („Службени гласник РС”, бр. 24/01, 80/02, 80/02-др. закон, 135/04, 62/06, 65/06-исправка, 31/09, 44/09, 18/10, 50/11, 91/11-УС, 93/12, 114/12-УС, 47/13, 48/13-исправка, 108/13, 57/14 и 68/14-др. закон),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ О БЛИЖИМ УСЛОВИМА, КРИТЕРИЈУМИМА И ЕЛЕМЕНТИМА ЗА ПАУШАЛНО ОПОРЕЗИВАЊЕ ОБВЕЗНИКА ПОРЕЗА НА ПРИХОДЕ ОД САМОСТАЛНЕ ДЕЛАТНОСТИ

Члан 1.

У Уредби о ближим условима, критеријумима и елементима за паушално опорезивање обвезника пореза на приходе од самосталне делатности („Службени гласник РС”, бр. 65/01, 45/02, 47/02, 91/02, 23/03, 16/04, 76/04, 31/05, 25/13 и 119/13), у члану 1. речи: „48/13-исправка и 108/13” замењују се речима: „48/13-исправка, 108/13, 57/14 и 68/14-др. закон”.

Члан 2.

У члану 5. додаје се став 2. који гласи:

„Предузетницима којима је повећана полазна основица за утврђивање висине паушалног прихода из става 1. овог члана, у првој години примене повећане полазне основице паушални приход се у односу на паушални приход за претходну годину може увећати највише до 10%.ˮ

Члан 3.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду, 11. децембра 2014. године

В Л А Д А

ПРЕДСЕДНИК

Александар Вучић

О Б Р А З Л О Ж Е Њ Е

I. ПРАВНИ ОСНОВ ЗА ДОНОШЕЊЕ УРЕДБЕ

Правни основ за доношење ове уредбе садржан је у одредби члана 41. став 3. Закона о порезу на доходак грађана („Службени гласник РС”, бр. 24/01, 80/02, 80/02-др. закон, 135/04, 62/06, 65/06-исправка, 31/09, 44/09, 18/10, 50/11, 91/11-УС, 93/12, 114/12-УС, 47/13, 48/13-исправка, 108/13, 57/14 и 68/14-др. закон - у даљем тексту: Закон), којом је прописано да Влада уређује ближе услове, критеријуме и елементе за паушално опорезивање.

II. РАЗЛОЗИ ЗА ДОНОШЕЊЕ УРЕДБЕ

Разлози за доношење ове уредбе садржани су у потреби опредељења висине паушалног прихода у случају промене полазне основице за утврђивање висине паушалног прихода, у смислу да у првој години примене измењене, тј. повећане полазне основице увећање може бити највише до 10% у односу на претходну годину.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Чланом 1. ове уредбе врши се правнотехничко усклађивање у смислу навођења бројева „Службеног гласника Републике Србије” у којима су објављене измене и допуне Закона.

Чланом 2. ове уредбе врши се допуна члана 5. Уредбе, тако што се додаје став 2. којим се прописује да се предузетницима којима је повећана полазна основица за утврђивање висине паушалног прихода из става 1. тог члана, у првој години примене повећане полазне основице паушални приход у односу на паушални приход за претходну годину може увећати највише до 10%.

Чланом 3. одређено је да ова уредба ступи на снагу наредног дана од дана објављивања у „Службеном гласнику Републике Србије”.

IV. РАЗЛОЗИ ЗА СТУПАЊЕ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”

Уставни основ за ступање на снагу ове уредбе пре осмог дана од дана објављивања у „Службеном гласнику Републике Србије”, садржан је у члану 196. став 4. Устава Републике Србије.

Потребно је да ова уредба ступи на снагу наредног дана од дана објављивања у „Службеном гласнику Републике Србије” јер постоје нарочито оправдани разлози фискалне природе с обзиром да се паушално опорезивање предузетника односи на период 2014. године, па је због тога неопходно да буде прецизиран проценат повећања полазне основице у првој години примене, што је од значаја за правилно утврђивање пореске обавезе за предузетнике који порез на приходе од самосталне делатности плаћају на паушално утврђени приход.

V. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ УРЕДБЕ

За спровођење ове уредбе није потребно обезбедити средства у буџету Републике Србије.